समस्तीपुर। ताजपुर थाना क्षेत्र के मोरवा उत्तरी पंचायत अंतर्गत वार्ड संख्या छह में बुधवार को एक युवक की मौत विद्युत स्पर्शघात के कारण हो गई। उक्त युवक की पहचान जदयू नेत्री सह मोरवा उत्तरी पंचायत की पूर्व मुखिया बिड़िया देवी के 35 वर्षीय पुत्र पंकज राज आनंद के रूप में की गई है। वार्ड संख्या छह में नाला निर्माण का कार्य चल रहा था। जिसमें विद्युत उपकरण के सहयोग से काम किया जा रहा था। कार्य करने के दौरान अचानक बिजली कट गई और जेनसेट के सहारे फिर से कार्य शुरू करने की तैयारी की जा रही थी। तभी अचानक पुन: बिजली का करंट भी आ गया। इसी दौरान स्पर्शाघात से पंकज राज आनंद की घटनास्थल पर ही मौत हो गई। मोरवा बाजार स्थित वार्ड संख्या छह में नाली निर्माण के दौरान हुई इस घटना को जिसने भी सुना स्वयं को रोक नही सका।
पंकज को स्थानीय मोरवा प्रखंड अवस्थित अस्पताल में ले जाया गया। जहां चिकित्सकों के द्वारा उसे मृत घोषित कर दिया गया। 35 वर्षीय युवक पंकज के मौत की खबर क्षेत्र में आग की तरह फैल गई। देखते ही देखते सैकड़ो की भीड़ जुट गई। सभी लोगो की आंखों से निरंतर अश्रुधारा बह रही थी। बताते चलें कि पूर्व मुखिया बिरिया देवी के दो पुत्र थे। जिसमें पंकज राज आनंद बड़ा पुत्र था और पप्पू कुमार उनके छोटे पुत्र थे। विदित हो जदयू नेत्री सह पूर्व मुखिया बिरिया देवी के छोटे पप्पू कुमार की विधवा पत्नी मधु देवी वर्तमान में मोरवा उत्तरी पंचायत की मुखिया हैं। वर्ष 2008 में एक हादसे के दौरान उनके छोटे पुत्र पप्पू कुमार की मौत हो चुकी है। एक मात्र पंकज ही था जो अपने परिवार का सबकुछ था। पंकज की मां बिरिया देवी, पत्नी रीता देवी का रोते रोते बुरा हाल है।
मुखिया मधु देवी रोते रोते बार बार बेहोश हो रही है। तो छोटे छोटे पुत्र ऋषि कुमार, रितिक कुमार, शिवा कुमार, भतीजा कृष्णा कुमार के विलाप को देख कर पत्थर दिल इंसान भी पिघल गया। बरबस सभी के आंखों से अश्रुधारा बहने लगी। सूचना मिलते हीं मौके पर पहुची जदयू जिलाध्यक्ष सह पूर्व सांसद अश्वमेघ देवी कभी बिरिया देवी को पानी का छींटा देकर होश में लाने का असफल प्रयास करती तो कभी मुखिया मधु देवी पर पानी का छींटा मारती। लेकिन उनका सभी प्रयास असफल हो जाता और वे पुन: रोते-रोते बेहोश हो जाती।